BE8 วิ่ง 4% รับข่าวตั้ง “Beryl 8 Plus” สิงคโปร์ ลุยบริการระหว่างประเทศ
BE8 บวก 4% รับข่าวตั้ง “Beryl 8 Plus” ในประเทศสิงคโปร์ ด้วยทุนจดทะเบียน 4.78 แสนบ. หวังเป็นตัวแทนจําหน่ายกับ Snowflake และรองรับแผนการขาย-บริการระหว่างประเทศ
18 พ.ย. 2564

ผู้สื่อข่าวรายงานว่าวันนี้ (18 พ.ย. 2564) ราคาหุ้นบริษัท เบริล 8 พลัส จํากัด (มหาชน) หรือ BE8 ณ เวลา 10:17 น. อยู่ที่ระดับ 33.50 บาท เพิ่มขึ้น 1.25 บาท หรือ 3.88% โดยทำจุดสูงสุดที่ 34.00 บาท และทำจุดต่ำสุดที่ 33.00 บาท ด้วยมูลค่าการซื้อขาย 119.05 ล้านบาท

ทั้งนี้ด้วยราคาหุ้น BE8 ที่ปรับตัวขึ้นบนกระดานนั้นเนื่องจาก เมื่อวานนี้ (17 พ.ย.2564) ทาง BE8 ได้เปิดเผยข้อมูลผ่านระบบสารสนเทศของตลาดหลักทรัพย์แห่งประเทศไทย (ตลท.) โดยเมื่อวันที่ 8 พ.ย.2564 ที่ผ่านมา บริษัทได้จัดตั้งบริษัทย่อย ณ ประเทศสิงคโปร์ ภายใต้ชื่อบริษัท Beryl 8 Plus (Singapore) Pte. Ltd. ประกอบธุรกิจประเภท ที่ปรึกษาเทคโนโลยีสารสนเทศ โดยมีทุนจดทะเบียน 478,400 บาท (20,000 SGD) ประกอบด้วยหุ้นสามัญ 20,000 หุ้น มูลค่าที่ตราไว้หุ้นละ 23.921 บาท (1 SGD)
สำหรับ Beryl 8 Plus (Singapore) Pte. Ltd. จัดตั้งขึ้นในประเทศสิงคโปร์ โดยบริษัทจะถือหุ้นในบริษัทย่อยสัดส่วนร้อยละ 100 ของทุนจดทะเบียนและทุนชําระแล้ว โดยมีวัตถุประสงค์เพื่อเป็นตัวแทนจําหน่ายกับ Snowflake ซึ่งเป็นคู่ค้าธุรกิจของบริษัท และรองรับการขายและการให้บริการระหว่างประเทศ